Ана Ахматова
Той обичаше три неща на земята…

Превод от руски: Петър Велчев, 2008

chitanka.info

Той обичаше три неща на земята…[0]

Той обичаше три неща на земята:

пеене след вечерня, пауни невинни

и овехтелите карти на Америка.

Не обичаше плача на децата,

не обичаше чай с конфитюр от малини,

нито пък женска истерика.

… А аз бях негова съпруга.

1910

[0] Става дума за големия руски поет Николай Гумильов (1886–1921). Той е първият съпруг на Ахматова, който я въвежда в литературата, става неин духовен наставник и издава първата й стихосбирка. Бракът им, продължил няколко години, се оказва неудачен, както обикновено се случва, когато на две ярки, високоодарени личности им се наложи да живеят заедно.

Според спомените на В. С. Срезневская: „Техните отношения по-скоро бяха тайно единоборство: от нейна страна — за самоутвърждаване като свободна жена, от негова страна — заради желанието да не се поддава на никакви магични чарове и да остане самия себе си, независим и властен… уви, без власт над тази вечно изплъзваща се от него, многолика и никому неподчиняваща се жена“. (Н. Гумилев. Стихи. Поэмы. Составитель, автор биографического очерка и комментарием В. К. Лукницкая. Тбилиси, 1988, с.30.)

А. Ахматова и Н. Гумильов и след развода запазват добри, приятелски отношения. Пред Ирина Одоевцева поетът подробно разказва за любовта си с Ахматова, за неудачния им брак, за редица нейни творби, включително и за нейното стихотворение „Той обичаше три неща на земята“. (И. Одоевцева. На берегах Невы. Москва, 1988, с.294-306.) ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.